ครม.เคาะแจกเงินเยียวยา “ผู้ประกันสังคม” 2 เดือน 29 จว.แดงเข้ม
มติที่ประชุม ครม.วันที่3 ส.ค. 64 เห็นชอบพร้อมขยายกรอบวงเงินการให้ความช่วยเหลือเพิ่มเป็น 60,000 ล้านบาท จากเดิม 30,000 ล้าน ให้กลุ่มแรงงานและผู้ประกอบการในกิจการที่ได้รับผลกระทบ สถานการณ์ควบคุมสูงสุดและเข้มงวดตามมติ ครม. เมื่อวันที่ 13 ก.ค. 64 และกิจการในระบบประกันสังคมจะครอบคลุม 9 สาขาและในกลุ่มผู้ประกอบการในระบบ "ถุงเงิน"
ครม.ขยายเยียวยา-เพิ่มกรอบวงเงินช่วยแท็กซี่-วินมอเตอร์ไซค์ บรรเทาผลกระทบกลุ่มแรงงาน-ผู้ประกอบการในพื้นที่สีแดงเข้มจากเดิม 13 จว. เป็น  29 จว.
3 ส.ค. 2564

ผู้สื่อข่าวรายงานว่าวันนี้ (03 ส.ค. 64) นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้เห็นชอบขยายขอบเขตมาตรการบรรเทาผลกระทบและให้ความช่วยเหลือกลุ่มแรงงานและผู้ประกอบการในพื้นที่ควบคุมสูงสุดและเข้มงวดตามมติ ครม.เมื่อวันที่ 13 ก.ค.64 พร้อมขยายกรอบวงเงินการให้ความช่วยเหลือเพิ่มเป็น 60,000 ล้านบาท จากเดิม 30,000 ล้านบาท
นายอนุชา กล่าวอีกว่า กระทรวงแรงงานยังได้รับมอบหมายให้ไปเร่งจัดทำข้อเสนอโครงการเพื่อให้ความช่วยเหลือผู้ขับรถยนต์รับจ้าง (รถแท็กซี่) และรถจักรยานยนต์สาธารณะที่มีอายุเกิน 65 ปี ที่ไม่สามารถสมัครเป็นผู้ประกันตนมาตรา 40 ทำให้ไม่สามารถได้รับความช่วยเหลือตามมาตรการลดผลกระทบและให้ความช่วยเหลือแก่กลุ่มแรงงานและผู้ประกอบการที่อยู่ในพื้นที่สถานการณ์ควบคุมสูงสุดและเข้มงวดตามมติ ครม. เมื่อวันที่ 20 ก.ค. 64 ใน 29 จังหวัดสีแดงเข้ม เพื่อนำเข้าที่ประชุมเพื่อให้ ครม.พิจารณาในโอกาสต่อไป